**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Ügyiratszám: TPH/6081-3/2021.

**56/2021.**

**HATÁROZAT**

* **veszélyhelyzetben átruházott hatáskörben meghozott döntésről** –

 **a mátészalkai 3616/1 hrsz-ú ingatlan önkormányzati tulajdoni hányadának megvételére vonatkozó vételi ajánlat elfogadásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

**I**.Döntök arról, hogy a **KRISTÁLYVÍZ Víziközmű, Ipari és Gazdasági Szolgáltató Korlátolt Felelősségű Társaság** (cégjegyzékszám: 15-09-074480, 4700 Mátészalka, Kocsordi u. 2. szám, képviseli: Nagy Sándor ügyvezető) részéről a mátészalka 3616/1 hrsz alatt felvett, kivett telephely megnevezésű, 1 ha 4464m2 térmértékű **ingatlanon fennálló Tiszavasvári Város Önkormányzata 191/6000-ed tulajdoni hányadára vonatkozó 1.300.000,-Ft,** azaz egymillió-háromszázezer forint összegű vételi ajánlatot elfogadom.

**II.**Az ingatlan megvásárlásához kapcsolódó költségek – adásvételi szerződés elkészítésének ügyvédi költsége, ingatlan-nyilvántartási bejegyeztetés, vagyonszerzési illeték, földhivatali igazgatási díj – a vevőt terhelik.

**III.**Döntésemről tájékoztatom a vevőt és felkérem, hogy az ingatlan adásvételi szerződés tervezetét készítse elő és küldje meg Tiszavasvári Város Önkormányzata részére.

**INDOKOLÁS**

**A KRISTÁLYVÍZ Víziközmű, Ipari és Gazdasági Szolgáltató Korlátolt Felelősségű Társaság (továbbiakban: KRISTÁLYVÍZ Kft.)** vételi ajánlattal fordult Tiszavasvári Város Önkormányzatához, mely értelmében meg kívánja vásárolni a mátészalka 3616/1 hrsz alatt felvett, kivett telephely megnevezésű, 1 ha 4464m2 térmértékű ingatlanban fennálló 191/6000-ed tulajdoni hányadot. **A vételár összegét 1.300.000,-Ft összegben határozták meg**.

A mátészalkai 3616/1 hrsz-ú ingatlan 191/6000-ed tulajdoni hányada még 1995-ben került Tiszavasvári Város Önkormányzata tulajdonába a Sz-Sz-B Megyei Vagyontanácsadó Bizottság határozata alapján. A Vagyontanácsadó Bizottság a megye települési önkormányzatai tulajdonjogi részilletőségét súlyozott lakossági létszám alapján állapította meg, ezáltal a megye 219 településének tulajdonjoga került bejegyzésre.

A jogszabályi környezet változása következtében lett tehát tulajdoni illetősége Tiszavasvári Város Önkormányzatának a mátészalkai 3616/1 hrsz-ú ingatlanon.

A nemzeti vagyonról szóló 2011. évi CXCVI. tv. (továbbiakban: Nvtv.) Az Nvtv. 7.§ (1) bekezdése értelmében a nemzeti vagyonnal **felelős módon, rendeltetésszerűen kell gazdálkodni.**

Az Nvtv. 7.§ (2) bekezdése: „**A nemzeti vagyongazdálkodás feladata** a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, **továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése**, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének.”

A mátészalkai 3616/1 hrsz-ú ingatlanon fennálló tulajdoni hányadunk jelentős hányadnak nem mondható, jelenleg több mint 90 tulajdonosa van az ingatlannak. Tiszavasvári Város Önkormányzata feladatellátása érdekében sincs relevanciája, ezért az Nvtv. 7.§ (2) bekezdése értelmében **adásvétel útján van lehetőség** a szóban forgó tulajdoni hányad tulajdonjogának átengedéséhez.

A KRISTÁLYVÍZ Kft. közel 50%-os tulajdoni hányaddal rendelkezik az ingatlanon.

A hatályos vagyonrendelet alapján önkormányzati **vagyon tulajdonjog átruházáshoz a vagyonelem forgalmi értékét meg kell határozni**. A KRISTÁLYVÍZ Kft. vételi ajánlatához csatolta a mátészalka 3616/1 hrsz-ú ingatlan forgalmi értékének megállapítására vonatkozó szakértői véleményt, mely 2020. szeptember 30. napján készült és 180 napig érvényes. A szakértői vélemény alapján az ingatlan forgalmi értéke nettó 80.435.000,-Ft.

**Tekintettel arra, hogy a mátészalkai 3616/1 hrsz-ú ingatlanból Tiszavasvári Város Önkormányzata tulajdoni illetőségében álló a 191/6000-ed tulajdoni hányad az önkormányzat feladatellátása szempontjából felesleges, annak adásvétel jogcímen történő értékesítéséről döntöttem és elfogadtam a KRISTÁLYVÍZ Víziközmű, Ipari és Gazdasági Szolgáltató Korlátolt Felelősségű Társaság 1.300.000,-Ft-os vételi ajánlatát.**

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet hatálybalépését követőena katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti. A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni. Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.

Tiszavasvári, 2021. március 22.

 **Szőke Zoltán**

 **polgármester**